Levadura rukeberika ᵽan nabaꞌaribaya ũꞌmuekarĩmi seyaeka.
Iꞌsirĩmi oveja makarãka jããtirã nabaꞌaeka.
Egiᵽtokaꞌiarã nañekiarãre imaeka ᵽoto Tuᵽarãre nare tããeka ᵽuᵽajoabaraka iꞌsia baya wejejẽꞌrãrakakaja nabaajiᵽaeka.
Suᵽa imarĩ kika wãrũrimajare ikuᵽaka kire jẽrĩaeka:
—¿Noꞌorã baꞌarika baaweirĩ yija aꞌririka miyaᵽayu,
Ᵽascua baya ᵽoto mabaꞌarũkia?
— kire narĩka.
Toᵽi ĩꞌᵽarã kika wãrũrimajare ᵽũataweibaraka ikuᵽaka kẽrĩka:
—Wejearã mija eyarãka ᵽoto torã ĩꞌrĩka jotoaᵽi okoa kõkewaꞌyukare mija ĩatõᵽorãñu.
Kibeꞌerõꞌõ mija aꞌᵽe.
Kibeꞌerõꞌõ aꞌritirã,
wiꞌiarã kikãkarãñurõꞌõ ĩatirã,
ikuᵽaka sabaꞌiᵽite mija jẽrĩabe:
“Yijare wãrõrimaji ikuᵽaka ãrĩkoꞌoka:
‘¿Noꞌorã sime yika wãrũrimajaka,
Ᵽascua baya ᵽoto baꞌarũkia nabaaweirũkirõꞌõ?’,
kẽrĩkoꞌo”,
mija ãᵽe.
Iꞌsuᵽaka mija ãᵽakãꞌã,
ĩmiᵽẽꞌrõtorã ima kuraraka joꞌbarõꞌõjĩte mijare kibearãñu.
Koᵽakaja najietikarõꞌõ simarãñu.
Suᵽa imarĩ iꞌsia kurarakarã mabaꞌarũkia mija baaweibe,
— nare kẽrĩka.
Beꞌerõꞌõ,
torã naꞌrika.
Torã eyatirã Jesúre nare bojaeka uᵽakaja simamaka niaeka.
Ᵽascua bayarĩmi nabaꞌarũkia torã nabaaeka mae.
Rãꞌiwaꞌri neiᵽuᵽurõꞌõ sajarika ᵽoto Jesúre torã eyaeka kika wãrũrimaja,
ĩꞌᵽoũꞌᵽuarãeꞌearirakamarãka.
Torã mae naka baꞌabaraka ikuᵽaka nare kibojaeka:
—Mija ãꞌmitiᵽe.
Rita mijare yibojayu mae.
Mawatoᵽekarã ĩꞌrĩkare ime maka baꞌakoꞌomakaja,
yimajãmarãre yire ñiꞌaokoroꞌsi yire bojajããrũkika,
— nare kẽrĩka.
Iꞌsuᵽaka kẽᵽakãꞌã,
baꞌiaja naᵽuᵽarika.
Suᵽa imarĩ nimarakamakiji ikuᵽaka kire najẽrĩaũꞌmueka:
—¿Yiꞌimarĩka iꞌsuᵽaka baarãki ruku?
— kire narĩka.
Toᵽi mae,
ikuᵽaka nare kiyiꞌrika:
—Ĩꞌᵽoũꞌᵽuarãeꞌearirakamakikakiji seroarã yika ᵽan ñuꞌabaꞌaikiji kime.
Tuᵽarã majaroᵽũñurã sabojaika uᵽakaja simaerã baayu yiroꞌsi.
Ᵽoꞌimaja Maꞌmi ñime.
Yire ñiꞌatirã ᵽoꞌimajare yire jããrãñu.
“Aᵽerãre kire ñiꞌarũ”,
ãrĩwaꞌri yire bojajããrãki ᵽuri,
baꞌitakaja jũarãki.
Suᵽa imarĩ imaberiri kimakoᵽeka,
— nare kẽrĩka.
Baꞌabaraka nimekãꞌãja ᵽan Jesúre eꞌeka.
Seꞌerikatirã,
“Jia mibaayu Tuᵽarã”,
kẽrĩka.
Iꞌsuᵽaka ãrĩtirã sañakatarutirã nare sakĩjika.
—Ãjaꞌa,
samija baꞌabe;
yiᵽoꞌikoᵽakaja sime,
— nare kẽrĩka.
Toᵽi ate koꞌa keꞌeka.
Seꞌerikatirã,
“Jia mibaayu Tuᵽarã”,
kẽrĩka.
Suᵽabaatirã nare sakĩjika.
Nimaekauᵽatiji sanukueka beꞌerõꞌõ ikuᵽaka nare kẽrĩka:
—Iyaokokoᵽakaja yiriwea sime.
Riweajurubaraka yireyarãkaᵽi ãrĩwaꞌri rĩkimarãre Tuᵽarãre tããrãñu.
Yireyamaka,
“Baꞌiaja nabaaika yijũjerãñu”,
Tuᵽarãre ãrĩka uᵽakaja kibaarãñu mae.
Rita mijare ñañu,
Tuᵽarãroꞌsi yijãꞌmerũkirĩmi seyabeyukaji iyaokoa mijaka ukubesarãki ruᵽu yiꞌi.
Yijãꞌmeũꞌmurãñurĩmi seyarãka ᵽoto,
aᵽeakaka,
mamaka iyaokoa yukurãñu mae,
— nare kẽrĩka.
Suᵽa imarĩ Tuᵽarã baya koyaweatirã Olivos wãmeika ᵽusiarã naꞌrika.